Fælles holdning (EF) nr. 23/2003

fastlagt af Rådet den 17. marts 2003

med henblik på vedtagelse af Europa-Parlamentets og Rådets direktiv 2003/.../EF af ... om ændring af Rådets direktiv 86/609/EØF om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål

(2003/C 113 E/04)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Europæiske Økonomiske og Sociale Udvalg(2),

efter proceduren i traktatens 251(3), og

ud fra følgende betragtninger:

(1) Rådet vedtog den 23. marts 1998 afgørelse 1999/575/EF om Fællesskabets indgåelse af den europæiske konvention om beskyttelse af hvirveldyr, der anvendes til forsøg og andre videnskabelige formål(4) (i det følgende benævnt "konventionen").

(2) Gennemførelsesforskriften for konventionen er Rådets direktiv 86/609/EØF(5), som har samme formål som konventionen.

(3) Konventionens bilag A er optaget i bilag II til direktiv 86/609/EØF, der indeholder retningslinjer for anbringelse og pasning af dyr. Bestemmelserne i konventionens bilag A og bilagene til det nævnte direktiv er af teknisk art.

(4) Det er nødvendigt at sikre, at bilagene til direktiv 86/609/EØF er i overensstemmelse med den seneste videnskabelige og tekniske udvikling og resultaterne af forskningen på de berørte områder. Under de nuværende omstændigheder kan bilagene kun tilpasses efter den tidskrævende procedure med fælles beslutningstagning, hvilket har ført til, at de ikke er blevet ført ajour med den seneste udvikling på området.

(5) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(6).

(6) Direktiv 86/609/EØF bør derfor ændres -

UDSTEDT FØLGENDE DIREKTIV:

Artikel 1

I direktiv 86/609/EØF indsættes følgende artikler:

"Artikel 24a

De nødvendige foranstaltninger til gennemførelse af dette direktiv skal for så vidt angår de emneområder, der er nævnt nedenfor, vedtages efter forskriftsproceduren i artikel 24b, stk. 2:

- Bilagene til dette direktiv.

Artikel 24b

1. Kommissionen bistås af et udvalg.

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Perioden i artikel 5, stk. 6, i afgørelse 1999/468/EF, fastsættes til tre måneder.

3. Udvalget vedtager selv sin forretningsorden."

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv inden den ...(7). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på dagen for offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den ...

På Europa-Parlamentets vegne

Formand

På Rådets vegne

Formand

(1) EFT C 25 E af 29.1.2002, s. 536.

(2) EFT C 94 af 18.4.2002, s. 5.

(3) Europa-Parlamentets udtalelse af 2.7.2002 (endnu ikke offentliggjort i EUT), Rådets fælles holdning af 17.3.2003 og Europa-Parlamentets afgørelse af ... (endnu ikke offentliggjort i EUT).

(4) EFT L 222 af 24.8.1999, s. 29.

(5) EFT L 358 af 18.12.1986, s. 1.

(6) EFT L 184 af 17.7.1999, s. 23.

(7) 1 år efter datoen for dette direktivs ikrafttræden.

RÅDETS BEGRUNDELSE

I. INDLEDNING

1. Kommissionen forelagde den 28. november 2001 Rådet et forslag til Europa-Parlamentets og Rådets direktiv om ændring af Rådets direktiv 86/609/EØF om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål.

2. Det Økonomiske og Sociale Udvalg afgav udtalelse den 19. marts 2002.

Europa-Parlamentet afgav førstebehandlingsudtalelse den 19. juni 2002.

3. Rådet vedtog den 17. marts 2003 sin fælles holdning i overensstemmelse med artikel 251, stk. 2, i traktaten.

II. MÅL

Direktiv 86/609/EØF (om beskyttelse af dyr, der anvendes til forsøg og andre videnskabelige formål) er gennemførelsesforskrift for Europarådets konvention ETS 123 (om beskyttelse af hvirveldyr, der anvendes til forsøg og andre videnskabelige formål), som Fællesskabet er part i. Konventionens bilag A er optaget i bilag 2 til direktivet, der indeholder retningslinjer for anbringelse og pasning af laboratoriedyr.

Europarådet har åbnet en "ændringsprotokol" til konventionen for undertegnelse og ratifikation. Den tager sigte på at gøre det muligt at ændre bilagene efter en forenklet procedure i stedet for ved den sædvanlige procedure, hvor alle parterne skal ratificere. På denne måde vil konventionen meget hurtigere og smidigere end for øjeblikket kunne ajourføres i overensstemmelse med den seneste videnskabelige viden om og forskning i laboratoriedyrs velfærd. Kommissionen har foreslået en rådsafgørelse om indgåelse af denne ændringsprotokol på Det Europæiske Fællesskabs vegne.

For at sikre, at gennemførelseslovgivningen er i overensstemmelse med ændringsprotokollen, har Kommissionen foreslået det nuværende direktiv om ændring af Rådets direktiv 86/609/EØF. Formålet med ændringen er at indføre en forskriftskomitéprocedure i stedet for en fælles beslutningsprocedure, så bilagene i direktiv 86/609/EØF kan ændres på en mere fleksibel måde.

III. ANALYSE AF DEN FÆLLES HOLDNING

1. Europa-Parlamentets ændringer

Europa-Parlamentet har overtaget Kommissionens forslag uændret, og der er derfor ingen ændringer at tage hensyn til.

2. De vigtigste fornyelser, Rådet har indført

- I artikel 1 har Rådet brugt standardformuleringen for henvisningen til komitologiproceduren.

- I artikel 2 har Rådet specificeret fristen for efterlevelse af direktivet, som er fastsat til et år efter direktivets offentliggørelse i Den Europeiske Unions Tidende.

- Ordlyden i betragtning 3 og 5 er ændret en smule, uden at det har indflydelse på substansen.

IV. KONKLUSION

Rådet glæder sig over og støtter Kommissionen forslag, som det finder hensigtsmæssigt og relevant.

I modsætning til Europa-Parlamentet kan Rådet imidlertid ikke acceptere Kommissionens forslag uændret, da det fastholder standardformuleringen for henvisningen til komitologiproceduren.